Malta għadha fil-ħin sabiex twaqqaf milli l-kannabis issir parti mill-kultura tal-pajjiż u dan f'kuntrast mal-użu tal-alkoħol u s-sigaretti li ilhom legali snin twal, qal id-Direttur tal-Caritas Anthony Gatt. Iżda skont il-President tal-grupp ReLeaf, Andrew Bonello, il-kannabis ilha aċċessibli għal kulħadd inkluż għall-adoloxxenti. Dan ingħad waqt diskussjoni matul il-programm Andrew Azzopardi on 103 Malta's Heart, fejn waħda mit-temi diskussi s-Sibt kienet ir-riforma fil-liġi tal-kannabis. Matul l-istess programm il-preżentatur Prof. Andrew Azzopardi, li hu wkoll id-Dekan tal-Fakultà għat-Tisħiħ tas-Soċjetà għamel il-pożizzjoni tiegħu ċara dwar is-suġġett diskuss. Azzopardi qal li għalkemm jaqbel li jkun hemm id-dekriminalizazzjoni u biex jitneħħew mir-rekords kriminali l-akkużi għal min inqabad b'sustanza żgħira ta' kannabis, jopponi liġi li twassal biex il-kannabis tkun prattikament legali. Prof. Azzopardi staqsa ma min ikkonsulta l-Gvern meta fassal il-liġi filwaqt li nnota li ħadd mill-Fakultà li jmexxi hu ma kien involut fiha. "Id-dekriminalizazzjoni tal-2015 ma kinitx biżżejjed" – ReLeaf Ingħad li bil-liġi li għaddiet fl-2015, li wieħed jinqabad b'3.5g ta' kannabis, m'għadux jitqies bħala reat li wieħed jista' jispiċċa l-ħabs jekk jinqabad iżda minflok jidhru quddiem tribunal immexxi mill-Kummissarju għall-Ġustizzja li joħroġ il-multi. Bonello qal li dawk li jinqabdu xorta jistgħu jiġu arrestati u jinżammu għal 48 siegħa filwaqt li osserva kif is-sena l-oħra, 3,239 persuna ġew arrestati qabel ittellgħu quddiem it-tribunal u li minn dawn kważi żewġ terzi kienu jagħmlu użu mill-kannabis. Skont Bonello, 3.5g hu ammont żgħir wisq u li ħafna drabi min jinqabad b'dak l-ammont ma jkunx it-traffikant. Qal li Malta min jinqabad b'dak l-ammont jista' jkun biżżejjed biex jaffaċċja akkużi ta' traffikar u jmur il-ħabs. "Il-kannabis hi aċċessibbli faċilment. Anke żagħżugħ ta' 14-il sena jista' jsib jixtri. Jiġifieri ejja ma ngħidux li qed nintroduċu l-kannabis b'din il-liġi imma li qed isir hu li jkun irregolat is-suq biex dawk li jagħmlu użu minnha jkunu protetti," qal Andrew Bonello. "Proposta li tinnormalizza l-użu tal-kannabis tista' tolqot ħażin lis- soċjetà" "Ninkwieta b'mod partikolari għall-adoloxxenti" Id-Direttur tal-Caritas, Anthony Gatt qal li mhux l-iskop tiegħu li jbeżża lin-nies dwar l-użu tal-kannabis filwaqt li osserva kif mhux kull minn ipejjep il-kannabis se jaffaċċja problemi f'ħajtu. Iżda qal li hemm minoranza fis-soċjetà li għalihom teżisti dik il-problema. Gatt qal li bil-liġi proposta l-ammont ta' nies li diġa' għandhom problema għax jużaw il-kannabis, hu probabbli li jiżdied. Gatt qal li jinkwieta b'mod partikolari għall-adoloxxenti għaliex il-kannabis l-aktar li tista' tkun problematika hi għalihom. Qal ukoll li d-dekriminalizazzjoni tal-2015 kien pass 'il quddiem u li jilqa' reviżjonijiet tal-liġi bħal f'każi fejn dawk li jagħmlu użu mill-kannabis u jinqabdu b'sustanza ma jkunux trattati bħala traffikanti tad-droga. Id-Direttur tal-Caritas kompla jgħid li r-riforma fil-liġi, kif proposta, twaqqa' kull tentattiv li tirregola s-settur. Semma' fosthom kif l-ammont legali li persuna jista' jkollha hu ta' 7g, ammonti sa 28g jaqgħu taħt il-liġi tal-2015 u kif bil-proposta li qed issir wieħed jista' jkabbar il-pjanta tal-kannabis id-dar. Il-PM jippubblika l-proposti tal-Gvern dwar l-użu tal-kannabis Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_619b36fcc4d64_rand.td-a-rec-img{text-align:left}.td_uid_3_619b36fcc4d64_rand.td-a-rec-img img{margin:0 auto 0 0}